**Deaf Olympic Games  – Olympiáda sluchovo postihnutých sa konala v Samsune (Turecko) od 18.7.2017 do 30.7.2017. Olympiády sa zúčastnilo 2900 športovcov  z 86 krajín sveta, ktorí súťažili skoro vo všetkých olympijských kategóriách.**

**Ja som sa zúčastnil golfového turnaja. Mojim plánom bolo postúpiť zo základného kvalifikačného kola do hlavného turnaja (z dvojdňovej kvalifikácie postúpilo spomedzi 36 účastníkov prvých 16), čo sa mi aj podarilo. Následne som v ďalšom kole prehral s reprezentantom Nemecka, ktorý bol výkonnostne na tom oveľa lepšie ako ja, no napriek tomu sa mi s ním darilo držať krok a vyradil ma z ďalších bojov po peknom súboji.  Na deaflympiáde ma sprevádzala moja dcéra Ninka, v pozícii caddyho.**

**Podujatie bolo vynikajúco a veľmi profesionálne zabezpečené po organizačnej stránke: organizačný tím podporovalo množstvo dobrovoľníkov a 4500 tlmočníkov znakovej reči. Účastníci boli ubytovaní v hoteloch po celom meste Samsun, kde prebiehala súťaž. Okrem športových súťaží bol zo strany organizačného výboru zabezpečený aj oficiálny sprievodný program, vrátane otváracieho ceremoniálu, na ktorom bolo okolo 45 tisíc divákov - toto bol neuveriteľný zážitok na celý život pre mňa aj pre Ninku. Podujatie malo mediálnu pozornosť nielen zo strany lokálnych médií, niektoré krajiny mali k dispozícii na mieste aj vlastných akreditovaných novinárov; ja sám som absolvoval interview pre turecké médiá zamerané na komunitu nepočujúcich. Komunikácia voči účastníkom turnaja aj verejnosti bola nepretržite zabezpečená cez vlastnú web stránku a špeciálne vyvinutú mobilnú aplikáciu.**

**Ako prví účastníci deaflympijského golfového turnaja zo Slovenska sme sa stretli s veľmi pozitívnym ohlasom na našu prítomnosť na podujatí od organizátorov aj ďalších účastníkov. Verím, že získané skúsenosti budem mať možnosť zúročiť v rámci budúcej reprezentácie Slovenska v golfe sluchovo postihnutých - najbližšie sa chystám v lete 2018 na majstrovská sveta, ktoré sa budú konať v blízkosti írskeho Dublinu.**